In nomine sanctæ et individuæ Trinitatis. Ego Wilelmus, Pictavensis comes ac totius dux Aquitaniæ, peccatorum meorum memor, ut Deus fieri dignetur inmemor, consilium accipiens a legatis apostolicis venerandæ sanctitatis viris Amato, episcopo Olorensium, Hugone Diensium, licentia et auctoritate ipsorum, æcclesiam beati martiris Eutropii corpore insignem, postquam de manu laicali eripui, et ei libertatem Deo donante adquisivi, consensum etiam constituendi in ea ordinis monastici non solum a predictis vicariis, sed etiam ab episcopo Sanctonensi et canonicis obtinui, transscribo et transfundo legitima transscriptione de manu mea in manum beati Petri Cluniacensis monasterii, cujus abbatem domnum videlicet Hugonem presentem video, ut locus iste ad servitium Dei ordinandus per eum ejusque successores omnibus deinceps temporibus disponatur et preter censum V solidorum cum reverentia matrici æcclesiæ debita, nulli hominum quicquam debeat. Rogo vero, patres reverendi, qui vineæ æcclesiasticæ cultores vice beati Petri advenistis, ut donum hoc confirmetis et corroboretis sicut oportere scitis, sigillo vestræ, id est apostolicæ auctoritatis et perpetualiter ratum censeatis. Confirmo ego A. Olorensis episcopus sanctæ Romanæ sedis vicarius, et omni auctoritate corroboro. Ego quoque H. Diensis presul, ejusdem legationis sotius, id conlaudandum censeo. Quæcumque autem persona hanc tanta auctoritate subnixam presumpserit quocumque diabolico ausu infringere, noverit anathematis se gladio transfigant. Abbas Lemovicensis interfuit Ademarus; abba Angeriacensis Odo presens fuit; fuerunt et presentes abba Casæ Dei Seguinus, abba Sancti Cipriani Rainaldus. Personæ laicales istæ sunt quæ viderunt et laudaverunt: domnus Calo vicecomes, Rotbertus Burgundus, Wilelmus Bastardus, Dommellus vel Senioretus prepositus. Nec defuere fratres conscriptione digni de ordine monastico: domnus Teuzo, de palatio domni pape, domnus Wido, monachus de Casa Dei, frater comitis Nevernensis; Clunienses: domnus Falco, de Galliniaco olim dictus, domnus quoque Gerento, et domnus Pontius et multi alii. Quæ donatio consummata sive completa est in camera quadam Sancti Eutropii a manu comitis in manum domni abbatis Cluniensis Hugonis, anno incarnationis Dominicæ M LXXX I, indictione IIII, mense januario III idus, regnante Philippo apud Francos, apud Teutonicos et Italos Heinrico, apud Romanos presidente matri æcclesiarum VII Gregorio, sub Aquitanorum comite Gaufredo Wilelmo, anno et ebdomada qua Synodus Sanctonensis est celebrata, super omnes reges imperante indeficienti vigore Domino nostro Jesu Christo cum Patre et Spiritu Sancto æquali et consubstantiali potentia per infinita secula seculorum. Amen.